b'\n_START_ARTICLE_\nKolmiodraama (yhtye)\n_START_SECTION_\nHistoria\n_START_PARAGRAPH_\nKolmiodraaman perustajaj\xc3\xa4senet Bloge ja Oiva Ved\xc3\xa4tys tutustuivat lukiossa kummankin asuessa Kirkkonummella. He aloittivat musiikin tekemisen vuosituhannen vaihteessa. He saivat mukaansa kolmannenkin j\xc3\xa4senen tuottajaksi, joka kuitenkin j\xc3\xa4tt\xc3\xa4ytyi pois alkuvaiheilla. Bloge ja Oiva Ved\xc3\xa4tys jatkoivat musiikin tekoa duona k\xc3\xa4ytt\xc3\xa4en kuitenkin nime\xc3\xa4 Kolmiodraama. He ehtiv\xc3\xa4t julkaista yhden sinkun ja kolme omakustannealbumia kahdestaan, kunnes alun perin Pieks\xc3\xa4m\xc3\xa4elt\xc3\xa4 kotoisin oleva Rammu liittyi yhtyeen uudeksi tuottajaksi 2006. Vaikka Rammu on yhtyeess\xc3\xa4 tuottajan roolissa, syntyv\xc3\xa4t Kolmiodraaman kappaleiden taustat enimm\xc3\xa4kseen kaikkien kolmen j\xc3\xa4senen yhteisty\xc3\xb6n\xc3\xa4. Eemo1:sen v\xc3\xa4lityksell\xc3\xa4 yhtye p\xc3\xa4\xc3\xa4tyi lopulta Karma Musiikille, jonka kautta yhtyeen ensimm\xc3\xa4isen studioalbumi Jotain tasottavaa julkaistiin 18. huhtikuuta 2011.'